Настолькі бурная рэакцыя была цалкам прадказальнай. Гэта было зразумела яшчэ чатыры гады таму, калі Ірына Уладзіміраўна перамясцілася ў Міністэрства культуры з ідэалагічнага аддзела Адміністрацыі прэзідэнта. На той момант яе ўжо добра ведалі як рэакцыйнага дзеяча: яна прапаноўвала сачыць за ідэалагічным зместам школьных падручнікаў, была датычная да стварэння так званага “чорнага спісу” мясцовых музыкаў. “Сумна, так хацелася верыць, што наступіць адліга, а тут замінае нейкая Ірына Дрыга… Прыйдзецца прыняць за дадзенасць, далей сядзець у падполлі і паволі весці падкоп знізу”, — жартаваў спявак Зміцер Вайцюшкевіч, калі яму ў 2012 годзе адмовілі ў правядзенні імпрэзы.